Forslag til Rådets forordning (EF) om Kommissionens gennemførelse af aktiviteter med henblik på at fremme adgangen for Fællesskabets erhvervsliv til tredjelandes markeder (96/C 316/07) KOM(96) 432 endelig udg. - 96/0219(ACC)

(Forelagt af Kommissionen den 6. september 1996)

RÅDET FOR DET EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 113,

under henvisning til forslag fra Kommissionen,

under henvisning til udtalelse fra Europa-Parlamentet, og

ud fra følgende betragtninger:

Den fælles handelspolitik ville være ufuldstændig, hvis den ikke på fællesskabsplan blev ledsaget af særlige aktiviteter, der tager sigte på at fjerne handelshindringer og fremme Fællesskabets erhvervslivs indtrængen på tredjelandes markeder;

derfor bør de nye verdensomspændende handelsmuligheder for Fællesskabets erhvervsliv understøttes af en fællesskabspolitik for markedsadgang;

denne politik skal støttes af særlige aktiviteter med henblik på at indkredse og finde måder til fjernelse af handelshindringer, at påpege markedsmuligheder og at profilere Fællesskabets erhvervsliv bedre;

med det for øje er det nødvendigt at vedtage bestemmelser, der fastlægger de grundlæggende mål, som Kommissionen skal opfylde, samt midlerne til opnåelse af disse mål -

UDSTEDT FØLGENDE FORORDNING:

Artikel 1

Kommissionen udformer og gennemfører et program for markedsadgang, der tager sigte på at skabe bedre adgang for Fællesskabets varer og grænseoverskridende tjenesteydelser til tredjelande.

Artikel 2

1. Kommissionen for De Europæiske Fællesskaber udfører direkte eller indirekte følgende aktiviteter:

- analyse af vilkårene for adgang til tredjelandes markeder

- etablering og udvikling af databaser samt koordinering og spredning af oplysninger om handelshindringer og internationale eller nationale handelsbestemmelser

- undersøgelser vedrørende bl.a. tredjelandes opfyldelse af deres forpligtelser i henhold til internationale handelsaftaler eller i forbindelse med forberedelsen af forhandlinger

- tilrettelæggelse af eller deltagelse i handelsmesser i tredjelande

- tilrettelæggelse af seminarer og forretningsfora, udarbejdelse og spredning af undersøgelser, informationspakker, publikationer og brochurer om et hvilket som helst retligt eller økonomisk aspekt af adgangen til tredjelandes markeder eller af de internationale handelsbetingelser

- enhver anden aktivitet, der tager sigte på at profilere Fællesskabets erhvervsliv, fremme fællesskabsvarernes eller -tjenesteydelsernes image og støtte åbningen af nye markeder.

2. I forbindelse med gennemførelsen af de i stk. 1 omhandlede aktiviteter drager Kommissionen omsorg for, at disse særlige aktiviteter er i overensstemmelse med de forskellige aspekter af de andre fællesskabspolitikker.

Artikel 3

For at Kommissionen kan være i stand til at udføre aktiviteterne omkring markedsadgang, at udnytte de muligheder for Fællesskabet, der rummes i de internationale handelsaftaler, og at udføre andre aktiviteter, der er nævnt i denne forordning, må den have rådighed over de nødvendige finansielle midler. Med henblik herpå fremlægger Kommissionen for De Europæiske Fællesskaber under de normale budgetprocedurer hvert år forslag til dækning af dets finansielle behov for så vidt angår de i artikel 2 specificerede aktiviteter.

Artikel 4

Det i artikel 1 omhandlede program for markedsadgang vedtages i overensstemmelse med den i artikel 5 fastlagte procedure.

Artikel 5

Kommissionen bistås af et udvalg af rådgivende karakter, der består af repræsentanter for medlemsstaterne, og som har Kommissionens repræsentant som formand.

Kommissionens repræsentant forelægger udvalget et udkast til de foranstaltninger, der skal træffes. Udvalget afgiver udtalelse om dette udkast inden for en frist, som formanden kan fastsætte under hensyn til, hvor meget spørgsmålet haster, i givet fald ved afstemning.

Udtalelsen optages i mødeprotokollen; derudover har hver medlemsstat ret til at anmode om, at dens holdning indføres i mødeprotokollen.

Kommissionen tager størst muligt hensyn til udvalgets udtalelse. Den underretter udvalget om, hvorledes den har taget hensyn til dets udtalelse.

Artikel 6

For så vidt ikke andet er bestemt i Fællesskabets retsakter, kan de af Fællesskabet i henhold til denne forordning gennemførte foranstaltninger ledsages af særskilte aktiviteter i medlemsstaternes regi på området for eksportfremme.

Artikel 7

Denne forordning træder i kraft den . . .

Denne forordning er bindende i alle enkeltheder og gælder umiddelbart i hver medlemsstat.